
REKLAAMI PAIGALDAMISE KORD NARVA LINNAS

Määrus kehtestatakse kohaliku omavalitsuse korralduse seaduse § 6 lõike 3 punkti 1 ja reklaamiseaduse § 21 lõike 2 järgi

1. PEATÜKK. ÜLDSÄTTED
§ 1. Korra reguleerimisala

(1)  Reklaami paigaldamise kord (edaspidi: Kord) määrab kindlaks reklaamikandjate ja reklaami paigaldamise tingimused Narva linna haldusterritooriumil, sh 

1)  hoonetele, rajatistele ja maaaladele sh muinsuskaitsealal asuvatele hoonetele, rajatistele ning ajaloolistele hoonetele paigaldatud mälestustahvlitele, arvestades Muinsuskaitseseaduse § 24 lõikest 1 tulenevaid kitsendusi; 

2)  registreeritud ühistransportidele.
§ 2. Mõisted

Käesolevas Korras kasutatakse mõisteid Reklaamimaksumääruses toodud tähenduses ning samuti:

1)  reklaam – reklaam reklaamiseaduse tähenduses ning liiklusväline teabevahend teeseaduse § 34 lõike 1 mõistes;

2)  reklaamikandjad – reklaami ja kuulutuste paigaldamiseks kasutatav: 

- alus, seadeldis (seinapannood, konsoolid, transparendid, jms), mis paigaldatakse hoonetele ja rajatistele; 
- konstruktsioon (reklaamipostid, -tahvlid, treilerid, lipuvarras jms), mis paigaldatakse maaaladele;

- registreeritud ühistransport;
3)  reklaami avalikustaja – reklaami avalikustaja reklaamiseaduse järgi;

4)  reklaami paigaldusluba – Narva Linnavalitsuse (edaspidi: Linnavalitsus) kinnitatud vormis Narva Linna Arenduse ja Ökonoomika Ameti (edaspidi: Amet) poolt välja antud luba reklaamikandjate ja/või reklaami ja kuulutuste paigaldamiseks: 

- reklaamikandjatele, mis pannakse Narva linna omandis olevatele hoonetele ja rajatistele sh muinsuskaitsealal asuvatele hoonetele ja rajatistele ning ajaloolistele hoonetele, kuhu on paigaldatud mälestustahvlid;
- reklaamikandjatele, mis paigaldatakse Narva linna omandis või valduses olevatele maaaladele;

- registreeritud ühistransportidele;
5)  raamatupidamise andmebaasis maksumaksja reklaami registreerimise tunnistus (edaspidi: Registreerimistunnistus) - Linnavalitsuse kinnitatud vormis Ameti poolt välja antud tunnistus reklaami avalikustajale raamatupidamise andmebaasis maksumaksja reklaami registreerimise kohta reklaamikandjate ja/või reklaami ja kuulutuste paigaldamiseks:

- reklaamikandjatele, mis paigaldatakse füüsiliste või juriidiliste isikute omandis olevatele hoonetele, rajatistele ja maaaladele 
6)  linnateabe reklaamialus – Narva linnale kuuluvad või reklaami avalikustaja paigaldatud  reklaamikandjad, mis on tervikuna või osaliselt ette nähtud muuseumide, kunstinäituste, teatrietenduste, filmide, laulu- ja tantsupidude, kultuuri-, spordi- ja heategevusürituste ning linnakodanike reklaami ja kuulutuste väljapanekuks.

2. PEATÜKK. REKLAAMIKANDJATE JA REKLAAMI PAIGALDAMISE PÕHINÕUDED

§ 3.  Reklaamikandjate ja reklaami paigaldamine

(1)  Reklaam paigutatakse ainult reklaamikandjatele.

(2)  Reklaamikandjad ja/või reklaam, mis paigaldatakse Narva linna omandis või valduses olevatele hoonetele, rajatistele ja maaaladele, on lubatud Ameti poolt väljastatud paigaldusloa alusel. 
(3)  Reklaami paigaldusloa saamiseks esitatakse Ametile järgmised dokumendid:

1)  avaldus Linnavalitsuse kinnitatud  vormis. Avaldusel peab olema Narva Linnavara- ja Majandusameti (edaspidi: Linnavaraamet) kirjalik nõusolek, mis kinnitab õigust kasutada Narva linna omanduses või valduses olevaid hooneid, rajatisi ja maaalasid või nende osi reklaamikandjate ja/või reklaami paigaldamiseks;

2)  reklaamikandjate ja/või reklaami eskiis mõõtude ja värvilahendustega, mis on kooskõlastatud Arhitektuuri ja Linnaplaneerimise Ametiga (edaspidi: Arhitektuuriamet). Mittestatsionaarse reklaami puhul on vajalik värvifoto;

3)  maapinnale paigaldatava reklaamikandja puhul - asendiplaan mõõtkavas 1:500 koos maapealsete ja -aluste tehnovõrkudega, kus on näidatud paigaldatava objekti asukoht. Asendiplaanil on nõutav tehnovõrgu või rajatise omaniku/valdaja kirjalik nõusolek;

4)  reklaamikandjate paigaldamisel hoonetele või rajatistele – reklaamikandja fotomontaaž.

(4)  Reklaami paigaldusloas märgitakse ära alljärgnevad andmed:

1)  reklaami avalikustaja (aadress, registri- või isikukood);

2)  reklaamikandjate ja/või reklaami asukoht;

3)  reklaamikandjate ja/või reklaami mõõtmed;

4)  reklaami paigaldusloa tähtaeg;

5)  ametiisiku ees- ja perekonnanimi ning allkiri, kes on välja andnud paigaldusloa.
(5)  Teistel käesoleva Korra lõike 2 § 3 märkimata juhtudel on reklaamikandjaid ja/või reklaami lubatud paigaldada Ameti poolt väljastatud registreerimistunnistuse alusel. 
(6)  Registreerimistunnistuse  saamiseks esitatakse Ametile järgmised dokumendid:

1)  avaldus Linnavalitsuse kinnitatud  vormis. Avaldusel peab olema hoone, rajatise või maaala omaniku kirjalik nõusolek. Majades, kus on moodustatud korteriühistu või kus on haldaja, loetakse omaniku nõusolekuks korteriühistu juhatuse või haldaja nõusolek;

2)  reklaamikandjate ja/või reklaami eskiis mõõtude ja värvilahendustega, mis on kooskõlastatud Arhitektuuriametiga. Mittestatsionaarse reklaami puhul on vajalik värvifoto;

3)  maapinnale paigaldatava reklaamikandja puhul - asendiplaan mõõtkavas 1:500 koos maapealsete ja -aluste tehnovõrkudega, kus on näidatud paigaldatava objekti asukoht. Asendiplaanil on nõutav tehnovõrgu või rajatise omaniku/valdaja kirjalik nõusolek;

4)  reklaamikandjate paigaldamisel hoonetele või rajatistele – reklaamikandja fotomontaaž.

(7)  Registreerimistunnistuses  märgitakse ära alljärgnevad andmed:

1)  reklaami avalikustaja (aadress, registri- või isikukood);

2)  reklaamikandjate ja/või reklaami asukoht;

3)  reklaamikandjate ja/või reklaami mõõtmed;

4)  registreerimistunnistuse väljaandmise kuupäev;

5)  registreerimistunnistuse välja andnud  ametiisiku ees- ja perekonnanimi ning allkiri.

(8) Arhitektuuriamet kooskõlastab reklaamikandjate paigaldamise ja (vajaduse korral) otsustab, kas on vaja reklaamikandjate paigaldamiseks ehitusluba või kohaliku omavalitsuse kirjalikku nõusolekut.

(9) Juhul, kui reklaami paigaldusloa või registreerimistunnistuse kehtimise ajal reklaamikandja vahetatakse välja, tuleb reklaami avalikustajal taotleda uus reklaami paigaldusluba või registreerimistunnistus.  

(10)  Reklaami paigaldusloa või registreerimistunnistuse kehtivuse ajal reklaami vahetumisel tuleb uus reklaam eelnevalt kooskõlastada Arhitektuuriametiga.

§ 4.  Paigaldusloa või registreerimistunnistuse väljaandmise või sellest keeldumise otsus 

(1)  Amet kontrollib kõigi esitatud dokumentide vastavust § 3 lõike 3 ja 6 esitatud nõuetele. Vajalike dokumentide või andmete puudumisel määrab Amet avalduse esitajale tähtaja puuduste kõrvaldamiseks. Tähtaeg ei tohi olla lühem kui 5 tööpäeva. Avaldused, millele ei lisata tähtajaks puuduolevaid andmeid või dokumente, tagastatakse läbi vaatamata.

(2)  Reklaami paigaldusloa või registreerimistunnistuse andmise või keeldumise otsuse teeb Amet hiljemalt 15 tööpäeva jooksul, arvates kõigi nõutavate dokumentide esitamisest.

(3)  Reklaami paigaldusloast või registreerimistunnistuse andmisest võib keelduda, kui:

1)  avalduses nimetatud reklaamikandja paigaldamise asukoht on vasturääkivuses lepinguliste kohustustega, mille Narva linn on varem enda kanda võtnud;
2)  on menetluses või rahuldatud teise isiku varem esitatud avaldus reklaamikandja ja/või reklaami paigaldamiseks samale kohale; 

3)  avalduses nimetatud asukohas on lähiajal planeeritud alustada ehitustegevust;

4)  reklaam ei vasta reklaamiseaduses või muudes õigusaktides ette nähtud nõuetele;

5)  avalduses ja sellele lisatud dokumentides on esitatud valeandmeid;

6)  avalduse esitaja on võlgu reklaamimaksu osas;

7)  reklaami avalikustajale on tehtud varem korduvalt, vähemalt kaks korda, ettekirjutusi puuduste kõrvaldamiseks.

(4)  Reklaami paigaldusluba antakse tähtajaga kuni kolm aastat, v.a mittestatsionaarse reklaami puhul. 

(5)  Mittestatsionaarse reklaami paigaldusluba või registreerimistunnistus antakse tähtajaga kuni üks aasta.

(6)  Registreerimistunnistus antakse reklaami avalikustaja avalduses märgitud tähtajaks.

(7)  Reklaami paigaldamise loa või registreerimistunnistuse andmisest või sellest keeldumisest  teavitatakse reklaami avalikustajat 7 tööpäeva jooksul alates selle vastuvõtmise otsusest.

(8)  Reklaami paigaldamise loa või registreerimistunnistuse kehtivuse lõppemisel kohustub reklaami avaldaja reklaamikandja ja/või reklaami likvideerima 7 kalendripäeva jooksul või esitama uue taotluse vähemalt 15 kalendripäeva enne loa või registreerimistunnistuse kehtivusaja lõppu. 

§ 5 Reklaami paigaldusloa või registreerimistunnistuse kehtetuks tunnistamine


(1)  Reklaami paigaldusluba või registreerimistunnistus võib Amet tunnistada kehtetuks järgmistel juhtudel:

1)  reklaamikandja ja/või reklaam ei ole paigaldatud ühe kuu jooksul arvates reklaami paigaldusloa või  registreerimistunnistuse väljaandmise kuupäevast; 

2)  märgitud tähtajaks pole täidetud või on nõuetekohaselt täitmata kohustuslikus ettekirjutuses esitatud nõuded;

3)  muudel õigusaktides sätestatud juhtudel;

4)  reklaami avalikustaja avalduse alusel.

(2) Kehtetuks tunnistamise otsuse teeb Amet. Reklaami avalikustajat teavitatakse reklaami paigaldusloa või registreerimistunnistuse annulleerimisest 5 tööpäeva jooksul otsuse vastuvõtmisest. 

(3)  Reklaami avalikustaja on kohustatud eemaldama reklaamikandja ja/või reklaami, mille paigaldamise luba või registreerimistunnistus on otsuses nimetatud kuupäevaks tühistatud. 

(4)  Antud Korras ettenähtud kohustuse täitmata jätmisel on Ametil  õigus eemaldada reklaamikandja ja/või reklaam omaniku kulul.

3. PEATÜKK. REKLAAMIKANDJATE JA/VÕI REKLAAMI PAIGALDAMISE ERITINGIMUSED
§ 6.  Teele ja tee kaitsevööndi alale reklaamikandja ja/või reklaami paigaldamine


(1)  Teele ja tee kaitsevööndi alale teeseaduse § 13 lõike 5 alusel on reklaamikandja ja/või reklaami paigaldamisel vastavalt järgmised erisused:

1)  reklaami avalikustaja kooskõlastab reklaamikandjate ja/või reklaami paigaldamise tänavatel Eesti Maanteeameti liikluskorraldusteenistuse spetsialisti ning tee omanikuga;

2)  reklaamikandja ja/või reklaam peab vastama lisaks antud Korras kehtestatud nõuetele ka teeseaduse § 34 sätestatud nõuetele; 

3)  reklaamikandjad ja/või reklaam ei tohi sarnaneda liiklusmärkide ega liikluskorraldusega seotud infovahenditega, samuti halvendada nende nähtavust ja vähendada liiklusohutust;

4)  reklaamikandjat ja/või reklaami on keelatud paigaldada sildadele ja viaduktidele;

5) reklaamikandjaid ja/või reklaami on keelatud paigaldada liiklusmärkide ja valgusfooridega samadele tugikonstruktsioonidele;

6)  reklaamikandjaid ja/või reklaami on keelatud paigaldada teepiiretele.

§ 7 Reklaamikandjate ja/või reklaami paigaldamine muinsuskaitsealal asuvatele hoonetele, rajatistele, maaaladele ning ajaloolistele hoonetele, kuhu on paigaldatud mälestustahvlid
(1)  Reklaamikandja ja/või reklaami paigaldamine muinsuskaitsealal asuvatele hoonetele, rajatistele, maaaladele ning ajaloolistele hoonetele, kuhu on paigaldatud mälestustahvlid, on vastavalt  muinsuskaitseseaduse § 24 lõikele 1 järgmised erisused:

1)  reklaamikandja ja/või reklaami ning mälestustahvlite sobivuse otsustab Arhitektuuriamet kooskõlastatult Muinsuskaitseametiga;

2)  kinnismälestistele või muinsuskaitsealal asuvatele hoonetele, rajatistele ja maaaladele reklaami paigaldusloa või Registreerimistunnistuse annab välja või keeldub sellest Amet Arhitektuuriameti otsuse põhjal.

§ 8  Reklaami paigaldamine linnateabe reklaamialustele

(1)  Reklaam linnateabe reklaamialustele paigaldatakse reklaami avalikustaja avalduse alusel ning paigaldatava reklaaminäidise järgi (mitte suuremas formaadis kui  A3) tähtajaga kuni 15 kalendripäeva. Antud Korra § 4 sätestatud nõuded dokumentide läbivaatamise tähtaja ning reklaami paigaldusloa või registreerimistunnistuse väljaandmise kohta ei laiene; 
(2)  Reklaami paigaldamise ja likvideerimise avalduses näidatud tähtaja lõppedes tagab reklaami avalikustaja iseseisvalt.

§ 9  Reklaami paigaldamine ühistranspordile

(1)  Reklaami paigaldamisel ühistranspordi välisküljele kehtivad antud Korras toodud § 3 lõike 3 nõuded.

(2)  Ühistranspordi sees paigaldatavate reklaamide korral esitab reklaami avalikustaja Ametile avalduse ning paigaldatava reklaami näidise (mitte suuremas formaadis kui A3).  Antud Korra § 4 sätestatud nõuded dokumentide läbivaatamise tähtaja ning reklaami paigaldusloa või registreerimistunnistuse väljaandmise kohta ei laiene. 
§ 10  Ravimi- ja tervishoiuteenuste reklaami paigaldamine

Ravimi- ja tervishoiuteenuste reklaami paigaldamise kooskõlastab reklaami avalikustaja Narva linnaarstiteenistusega. 

4. PEATÜKK. REKLAAMI AVALIKUSTAJA KOHUSTUSED, JÄRELEVALVE JA VASTUTUS

§ 11  Reklaami avalikustaja kohustused


(1) Reklaamikandjate ohutu paigaldamise eest Narva linna haldusterritooriumil kannab vastutust reklaami avalikustaja.  

(2)  Reklaami avalikustaja on kohustatud:

1)  korrektselt paigaldama reklaamikandja ja/või reklaami vastavalt dokumentidele, mille alusel on reklaami paigaldusluba või registreerimistunnistus välja antud;

2)  tagama reklaamikandja ja/või reklaami korrektse väljanägemise kogu avalikustamise aja jooksul. Kõik reklaampinnad peavad olema täidetud reklaamiga või kujundatud neutraalselt. Lõhutud, määrdunud või muul viisil rikutud või ebakorrektse välimusega või lagunenud reklaamikandja ja/või reklaam tuleb korrastada või eemaldada Ameti poolt väljastatud ettekirjutuses märgitud tähtajaks;

3)  tagama, et reklaamikandjad ja mittestatsionaarne reklaam ei takista jalakäijate liiklemist;

4)  tagama võimaluse teehoiu- ja kaevetöödeks ning vajadusel kõrvaldama antud tööde ajaks reklaamikandja;

5)  teatama Ametile vähemalt 5 tööpäeva varem kavatsusest eemaldada reklaamikandja ja/või reklaam reklaami paigaldamisloas näidatud tähtajast varem;

6)  teatama Ametile reklaamikandja võõrandamisest 5 tööpäeva jooksul pärast võõrandamist;

7)  täitma pädevate ametiisikute ettekirjutusi. 

§ 12 Järelevalve ja vastutus


(1)  Narva linna haldusterritooriumil jälgib Korra täitmist Amet.

(2)  Avastatud puuduste korral on pädeval ametiisikul õigus teha kohustuslik ettekirjutus käesoleva Korra rikkujale nõudega rikkumine lõpetada. Nõude täitmata jätmisel võib ametiisik teha Ametile ettepaneku tunnistada kehtetuks reklaami paigaldusluba või registreerimistunnistus.

(3)  Omavoliliselt paigaldatud reklaamikandja ja/või reklaam kuuluvad järelevalvet teostava ametniku ettekirjutusel mahavõtmisele. Juhul, kui reklaami avalikustajat ei ole võimalik tuvastada, kohustub reklaamikandja ja/või reklaami mahavõtmise korraldama hoonete, rajatise või maaalade omanik omal kulul.

(4)  Käesoleva Korra rikkujate suhtes  kohaldatakse karistusseadustiku üldosa ja väärteomenetluse seadustiku sätteid.  
5. PEATÜKK. RAKENDUSSÄTTED

§ 13. Rakendussätted


(1)  Määrus jõustub 01.11.2006.a.
(2) Kord ei kuulu rakendamisele enne 31.10.2006.a sõlmitud lepingu või väljastatud paigaldusloa alusel reklaamikandja ja/või reklaami puhul kuni lepingu või loa kehtivuse lõppemiseni.

(3)  Tunnistada kehtetuks Narva Linnavolikogu 27.05.2004.a määrus nr 31/35 “Reklaami paigaldamise kord” (KO, 16.09.2004, 188, 1781).

Mihhail Stalnuhhin

Linnavolikogu esimees

